# *PROJEKTS*

**LATVIJAS REPUBLIKAS MINISTRU KABINETS**

**2015.gada Noteikumi Nr. Rīgā (prot. Nr. .§)**

**Noteikumi par atkritumu poligona slēgšanas un rekultivācijas un slēgta atkritumu poligona monitoringa un uzturēšanas izmaksu noteikšanu, iemaksu aprēķināšanu un ieskaitīto līdzekļu uzkrāšanas un izlietošanas uzraudzību**

Izdoti saskaņā ar

Atkritumu apsaimniekošanas likuma

41.panta pirmo2 un trešo daļu

1. **Vispārīgie jautājumi**

1. Noteikumi nosaka kārtību, kādā:

1.1. nosakāmas atkritumu poligona (turpmāk – poligons) vai tā daļas slēgšanas un rekultivācijas izmaksas un slēgta poligona vai tā daļas monitoringa un uzturēšanas izmaksas;

1.2. pašvaldība, kuras administratīvajā teritorijā atrodas sadzīves atkritumu poligons, uzrauga un kontrolē sadzīves atkritumu poligona slēgšanas kontā Valsts kasē ieskaitāmo līdzekļu iemaksas un izmaksas pēc sadzīves atkritumu poligona vai tā daļas slēgšanas;

1.3. poligona īpašnieks vai apsaimniekotājs vai valsts vai pašvaldības iestāde (turpmāk – apsaimniekotājs) saņem poligona slēgšanas kontā Valsts kasē uzkrātos līdzekļus poligona vai tā daļas slēgšanas, rekultivācijas un slēgta poligona vai tā daļas monitoringa un uzturēšanas izmaksu segšanai.

2. Poligona slēgšanas kontu Valsts kasē atsevišķi katram sadzīves atkritumu poligonam atver tā pašvaldība, kuras teritorijā atrodas konkrētais sadzīves atkritumu poligons, (turpmāk – attiecīgā pašvaldība) vai Vides aizsardzības un reģionālās attīstības ministrija (turpmāk – ministrija) bīstamo atkritumu poligona gadījumā un informē par to poligona apsaimniekotāju.

3. Poligona apsaimniekotājs veic poligona vai tā daļas slēgšanas un rekultivācijas un slēgta poligona vai tā daļas monitoringa un uzturēšanas izmaksu segšanai paredzētās iemaksas (turpmāk – iemaksas) šo noteikumu 2.punktā minētajā kontā Valsts kasē.

**II. Poligona vai tā daļas slēgšanas un rekultivācijas un slēgta atkritumu poligona vai tā daļas monitoringa un uzturēšanas izmaksu noteikšana un iemaksu aprēķināšana**

4. Poligona vai tā daļas slēgšanas un rekultivācijas un slēgta poligona vai tā daļas uzturēšanas izmaksas veido:

4.1. izmaksas, kas saistītas ar poligona vai tā daļas rekultivācijas projekta un būvprojektēšanas uzsākšanai nepieciešamo dokumentu izstrādi, kas noteikti normatīvajos aktos par poligonu apsaimniekošanu;

4.2. poligona darbības vajadzībām uzcelto ēku un citu būvju nojaukšanas izmaksas;

4.3. rekultivācijas seguma izmaksas;

4.4. poligona gāzu savākšanas sistēmas uzturēšanas izmaksas, kas tiek samazinātas par gūtajiem ienākumiem no poligona gāzu izmantošanas;

4.5. infiltrāta savākšanas sistēmas uzturēšanas izmaksas;

4.6. infiltrāta savākšanas, uzkrāšanas, priekšattīrīšanas, noglabāšanas un izvešanas izmaksas;

4.7. teritorijas apsardzes izmaksas;

4.8. izmaksas, kas saistītas ar teritorijas uzturēšanu, tai skaitā atbilstības ugunsdrošības prasībām nodrošināšanu, apauguma noņemšanu, rekultivētās poligona vai tā daļas krātuves virskārtas izolējošā seguma uzturēšanu atbilstošā stāvoklī;

4.9. potenciālā piesārņojuma, kas radies nenovēršamu apstākļu rezultātā vai konstatēts ar monitoringa datiem, apsaimniekošanas izmaksas;

4.10. administratīvās izmaksas.

5. Ja poligons tiek slēgts pa daļām, 4.2., 4.7. un 4.10.apakšpunktā minētās izmaksas ieskaita pēdējās poligona daļas slēgšanas un rekultivācijas un slēgta poligona uzturēšanas izmaksās. 4.7. un 4.10.apakšpunktā minētās izmaksas pirms tam ieskaita ar poligona vai tā daļas slēgšanu nesaistītajās izmaksās.

6. Slēgta poligona vai tā daļas monitoringa izmaksās iekļauj monitoringa izmaksas 30 gadu garumā, monitoringa iekārtu ierīkošanas un uzturēšanas izmaksas.

7. Izmaksu aprēķina vajadzībām izmanto poligona vai tā daļas maksimālo paredzēto platību un ietilpību. Iemaksu apmēru par tonnu aprēķina, kopējās poligona vai tā daļas slēgšanas un rekultivācijas un slēgta poligona vai tā daļas monitoringa un uzturēšanas izmaksas, no kurām atskaitītas iepriekšējos periodos veiktās iemaksas, dalot attiecīgi ar atlikušo poligona vai tā daļas ietilpību tonnās. Atlikusī poligona vai tā daļas ietilpība tonnās tiek noteikta pēc pēdējās uzmērīšanas datiem pirms iemaksu aprēķina.

8. Ceturkšņa iemaksas veic līdz ceturksnim sekojošā mēneša piecpadsmitajam datumam atbilstoši poligonā vai tā daļā apglabāto atkritumu daudzumam konkrētajā ceturksnī.

9. Sadzīves atkritumu poligona apsaimniekotājs informē Sabiedrisko pakalpojumu regulēšanas komisiju un attiecīgo pašvaldību par veikto aprēķinu un iemaksu apmēru par tonnu. Bīstamo atkritumu poligona apsaimniekotājs informē ministriju par veikto aprēķinu un iemaksu apmēru par tonnu.

10. Ja mainās iemaksas apmērs un atbilstoši sadzīves atkritumu poligona apsaimniekotāja iesniegumam Sabiedrisko pakalpojumu regulēšanas komisija apstiprina jaunu tarifu par sadzīves atkritumu apglabāšanu poligonā, sadzīves atkritumu poligona apsaimniekotājs informē attiecīgo pašvaldību par šīm izmaiņām.

**III. Sadzīves atkritumu poligona slēgšanas kontā Valsts kasē ieskaitīto līdzekļu uzkrāšanas uzraudzība**

11. Sadzīves atkritumu poligona apsaimniekotājs katru gadu līdz nākamā gada 1.februārim informē attiecīgo pašvaldību par iepriekšējā gadā apglabāto sadzīves atkritumu daudzumu.

12. Attiecīgā pašvaldība uzrauga veikto iemaksu apmēru. Gadījumā, kad konstatēta neatbilstība starp apglabāto sadzīves atkritumu daudzumu un veiktajām iemaksām, attiecīgā pašvaldība ar domes lēmumu uzdod poligona apsaimniekotājam iemaksāt trūkstošo summu kontā Valsts kasē mēneša laikā.

**IV. Sadzīves atkritumu poligona slēgšanas kontā Valsts kasē ieskaitīto līdzekļu izlietošanas uzraudzība**

13. Attiecīgā pašvaldība sadzīves atkritumu poligona slēgšanas kontā Valsts kasē uzkrātos līdzekļus pārskaita poligona apsaimniekotājam, kas veiks poligona vai tā daļas slēgšanu un rekultivāciju un slēgta poligona vai tā daļas monitoringu un uzturēšanu un ar kuru attiecīgā pašvaldība ir noslēgusi līgumu par šo darbu veikšanu, atbilstoši attiecīgajā pašvaldībā iesniegtajam izdevumu grafikam pēc tam, kad Valsts vides dienesta reģionālā vides pārvalde ir pieņēmusi lēmumu par sadzīves atkritumu poligona vai tā daļas slēgšanu un izsniegusi tehniskos noteikumuspoligona vai tā daļas slēgšanai un rekultivācijai.

14. Pēc sadzīves atkritumu poligona vai tā daļas slēgšanas poligona apsaimniekotājs katru gadu līdz 1.aprīlim nosūta attiecīgajai pašvaldībai informāciju par kalendāra gada laikā:

14.1. veiktajām poligona vai tā daļas slēgšanas darbībām un ar tām saistītajām izmaksām;

14.2. veiktajiem rekultivācijas vai uzturēšanas darbiem un ar tiem saistītajām izmaksām;

14.3. veiktajiem monitoringa pasākumiem un ar tiem saistītajām izmaksām.

15. Pašvaldība izvērtē šo noteikumu 14.punktā minēto izmaksu atbilstību veiktajiem darbiem un neatbilstību gadījumā rīkojas atbilstoši Publiskas personas finanšu līdzekļu un mantas izšķērdēšanas novēršanas likumā vai līgumā ar poligona apsaimniekotāju noteiktajam.

**V. Noslēguma jautājumi**

16. Noteikumi stājas spēkā 2016.gada 1.janvārī.

17. Līdzekļus, kas uzkrāti pirms šo noteikumu spēkā stāšanās, ieskaita poligona slēgšanas kontā Valsts kasē 3 mēnešu laikā pēc tā atvēršanas.

18. Gadījumos, kad uzkrātie līdzekļi nav pietiekami sadzīves atkritumu poligona vai tā daļas slēgšanas un rekultivācijas un slēgta poligona vai tā daļas monitoringa un uzturēšanas darbību veikšanai, trūkstošos līdzekļus nodrošina attiecīgā pašvaldība, tai skaitā no dabas resursu maksājumiem, kas ieskaitīti attiecīgās pašvaldības vides aizsardzības speciālajā budžetā. Bīstamo atkritumu poligona gadījumā trūkstošos līdzekļus nodrošina no valsts pamatbudžeta.

19. Uzkrātos līdzekļus, kas pēc poligona slēgšanas un rekultivācijas un slēgta poligona monitoringa un uzturēšanas darbību pabeigšanas nav izlietoti, ieskaita attiecīgās pašvaldības vides aizsardzības speciālajā budžetā. Bīstamo atkritumu poligona gadījumā neizlietotos līdzekļus ieskaita valsts pamatbudžetā.

## Ministru prezidente L.Straujuma

Vides aizsardzības un

reģionālās attīstības ministrs K.Gerhards

**Iesniedzējs:**

vides aizsardzības un

reģionālās attīstības ministrs K.Gerhards

**Vīza:**

valsts sekretārs G.Puķītis

15.10.2015. 9:56

1002

M.Šinke

67026490

[madara.sinke@varam.gov.lv](mailto:madara.sinke@varam.gov.lv)